Politijakt på pistolraner i Larvik
Væpnet politi søker etter gjerningsmannen i områdene i nærheten av kiosken. De ber publikum ringe politiet dersom de har opplysninger om raneren, som var ikledd finlandshette. - Gjerningsmannen skal ha dratt fra stedet med det som antageligvis er en Volkswagen Golf eller en Passat. Så hvis noen ser en slik bil hensatt på litt merkelig vis ber vi om at de tar kontakt med politiet, sier operasjonsleder Cathrine Klæstad ved Vestfold politidistrikt. Raneren beskrives som en mann i alderen 20-30 år. Han snakket østlandsdialekt, og var kledd i lys hettegenser og mørke bukser. Raneren fikk med seg et ukjent beløp. Klæstad forteller at den kvinnelige kioskansatte er nå i ferd med å bli avhørt. Politiet etterlyser også to mannlige vitner som var inne i kiosken under ranet. Politiet ber disse om å ta kontakt umiddelbart. - Vi er veldig interessert i de to vitnene som vi nå har fått bekreftet befant seg inne i kiosken under ranet, sier operasjonslederen til VG Nett.
Politiet i Larvik er på jakt etter en mann som ranet en Narvesen-kiosk i byen søndag ettermiddag. Han skal ha brukt en pistol under ranet.